钦定古今图书集成/明伦汇编/宫闱典/第047卷 > 灵帝王美人
## 钦定古今图书集成/明伦汇编/宫闱典/第047卷 > 灵帝王美人

按《后汉书灵思何皇后纪》：“后性彊忌，后宫莫不震慑。
时王美人任娠，畏后，乃服药欲除之，而胎安不动。又
数梦负日而行。四年生皇子协，后遂鸩杀美人。帝大
怒，欲废后，诸宦官固请得止。董太后自养协，号曰‘董
侯王’。”美人，赵国人也。祖父苞，五官中郎将。美人丰姿
色，聪敏有才明，能书会计，以良家子应法相选入掖庭。帝愍协早失母，又思美人，作《追德赋》《令仪颂》。中平
六年帝崩，皇子辩即位，尊后为皇太后。太后临朝，后
兄大将军进欲诛宦官，反为所害。舞阳君亦为乱兵
所杀。并州牧董卓被征，将兵入洛阳，陵虐朝廷，遂废
少帝为弘农王而立协，是为献帝。初平元年，帝求母
王美人兄斌，斌将妻子诣长安，赐第宅田业，拜奉车
都尉。兴平元年，帝加元服，有司奏立长秋宫。诏曰：“朕
禀受不弘，遭值祸乱，未能绍先，以光故典。皇母前薨，
未卜宅兆，礼章有阙，中心如结。三岁之戚，盖不言吉，
且须其后。”于是有司乃奏追尊王美人为灵怀皇后，
改葬文昭陵，仪比敬、恭二陵。使光禄大夫持节行司
空事，奉玺绶。斌与河南尹骆业复土。斌还，迁执金吾，
封都亭侯，食邑五百石。病卒，赠前将军印绶，谒者监
护丧事。子端袭爵。